আইইইই ৮০২.১১এন-২০০৯
আইইইই ৮০২.১১এন-২০০৯ সংক্ষেপে ৮০২.১১ এন একটি তারবিহীন নেটওয়ার্কিং ব্যবস্থা যা তথ্য হার বাড়ানোর জন্য একাধিক অ্যান্টেনা ব্যবহার করে। ওয়াই-ফাই অ্যালায়েন্স এই প্রযুক্তিকে স্বীকৃতি দিয়ে ওয়াই-ফাই ৪ নামকরণ করেছে। এটি একাধিক-ইনপুট একাধিক-আউটপুট, ফ্রেম সমষ্টি এবং নিরাপত্তা ব্যবস্থা বৈশিষ্ট্যগুলির মান উন্নয়ন করেছে এবং এতে ২.৪ গিগাহার্টজ বা ৫ গিগাহার্টজ ফ্রিকোয়েন্সি ব্যবহারের সুবিধা রয়েছে। আইইইই ৮০২.১১এন -২০০৯, আইইইই ৮০২.১১-২০০৭ ওয়্যারলেস-নেটওয়ার্কিং স্ট্যান্ডার্ডের একটি সংশোধন। ৮০২.১১ আইইইই স্ট্যান্ডার্ডগুলির একটি সেট যা তারবিহীন নেটওয়ার্কিং সংক্রমণ পদ্ধতিতে পরিচালিত হয়। বর্তমানে ৮০২.১১এ, ৮০২.১১বি, ৮০২.১১জি, ৮০২.১১এন এবং ৮০২.১১এসি সংস্করণগুলি বাসাবাড়ি এবং ব্যবসায়ের ক্ষেত্রে ওয়্যারলেস সংযোগ দেওয়ার জন্য ব্যবহৃত হচ্ছে। ৮০২.১১এন এর যাত্রা ২০০২ সালে শুরু হয়।